El ministre d'Economia, Luis de Guindos, no contempla donar incentius per afavorir que les empreses que han traslladat la seu social fora de Catalunya hi retornin "un cop es normalitzi la situació" després del 21-D. El ministre ha assegurat que, al seu entendre, "l'economia catalana és suficientment atractiva" perquè un cop s'hagin eliminat "les polítiques irracionals", les empreses hi tornin per elles mateixes. "Si es normalitza la situació de l'economia catalana en el conjunt de l'espanyola i la zona euro, estic convençut que serà així", ha assegurat Luis de Guindos. Durant el seu discurs a la XXII Trobada d'Economia de S'Agaró (Baix Empordà), de Guindos ha defensat l'aplicació del 155 i la convocatòria d'eleccions perquè han permès "donar la volta" a la "contracció" que ha viscut l'economia catalana aquest octubre. El ministre d'Economia ha afirmat que les dades econòmiques d'aquest octubre "són molt dolentes" per a Catalunya, quan s'ha viscut "una contracció del consum privat" molt més intens que a la resta d'Espanya. Luis de Guindos ha assegurat que la inestabilitat política ha llastat el creixement que Catalunya havia mantingut durant els tres primers trimestres del 2017, però que la convocatòria d'eleccions i el 155 han suposat "donar la volta a la situació". "A curt termini, el camí per tornar a la normalitat s'ha traduït ja en una evolució del consum i de les expectatives; i espero que aquesta situació, després de les eleccions, es normalitzi definitivament", ha dit el ministre. Ara bé, De Guindos sí que no contempla incentius per afavorir que les empreses que han traslladat la seu social fora de Catalunya hi retornin. Una petició que, ara fa pocs dies, el president de Foment del Treball va fer a Mariano Rajoy.  "Crec que més enllà d'incentius, l'economia catalana és suficientment atractiva perquè, un cop es faci el procés de normalització, les empreses tornin", ha afirmat. A més, el ministre també ha assegurat que, a Catalunya, "no hi ha model Quebec" (en referència a la fuga de companyies que ha viscut la regió francòfona les darreres dècades, després del segon referèndum d'independència). "No tinguin cap dubte que, amb la tornada a la normalitat i a la convivència, un cop eliminades les polítiques irracionals, les empreses tornaran", ha dit el ministre d'Economia. De Guindos ja ha avançat que el govern espanyol farà "tot el possible" perquè es reverteixi el trasllat de seus socials, i s'ha mostrat convençut que, després del 21-D, "Catalunya continuarà liderant el creixement econòmic al conjunt d'Espanya". "El llop no arribarà" Luis de Guindos ha clausurat aquest dissabte la XXII Trobada d'Economia de S'Agaró, organitzada per la Cambra de Comerç de Barcelona i la Fundació Internacional Olof Palme. Durant la seva intervenció, el ministre ha avançat que la situació a Catalunya "restarà unes 5 dècimes al creixement de l'economia espanyola" per al 2018 (situant l'augment en el 2,3% del PIB). "Però jo sóc optimista", ha subratllat De Guindos, reprenent la idea que el 155 ha permès que la societat s'adoni "que allò que es fa és tornar a la legalitat i a la normalització". El ministre ha explicat que la convocatòria d'eleccions, a més, ha acabat amb la percepció que l'independentisme "seria una Arcàdia feliç". "Ara que s'han vist les orelles al llop, però, estic convençut que el llop no arribarà", ha subratllat, en referència a la fuga d'empreses.  A la jornada d'aquest dissabte a S'Agaró hi han assistit, entre d'altres, el president de CaixaBank, Jordi Gual; el president de la Cambra de Comerç de Barcelona, Miquel Valls; el delegat de l'Estat a Catalunya, Enric Millo, i el president de Freixenet, de la Cambra d'Espanya i de Fira de Barcelona, Josep Lluís Bonet.

Summary: De Guindos no contempla incentius per al retorn de les empreses "un cop es normalitzi la situació" després del 21-D


El Secret Vida celebrarà la segona edició el 6 i 7 de desembre i l’organització ha posat els abonaments a la venda aquest dimecres. Després de l’estrena de l’any passat, el festival d’estiu referent de la música ‘indie’ torna a apostar per un format hivernal caracteritzat per l’enigma del cartell. La previsió dels organitzadors és no revelar el nom dels artistes convidats i que el públic els descobreixi a mesura que pugin als escenaris de la finca Mas Solers. En paral•lel als abonaments del Secret Vida, aquest dimecres també han sortit a la venda els abonaments i entrades del Vida de l’estiu 2020, que se celebrarà del 2 al 4 de juliol amb Destroyer com a primer artista confirmat.

Summary: El Secret VIDA torna aquest 2019 amb la segona edició, el 6 i 7 de desembre


Mango oferirà productes nous cada quinze dies com a reforço de la seva aposta pel concepte 'fast fashion'. És una de les idees força de la nova estratègia de negoci de la marca, que es basarà en la rapidesa i en l'actualitat. Aquesta política de vendes començarà a aplicar-se a partir de la primavera de l'any vinent  amb l'objectiu de fer arribar als seus establiments les peces de més acceptació del moment. El canvi implicarà una transformació en l'àmbit de la comunicació, que es vehicularà a partir d'una campanya de publicitat cada mes protagonitzada per la tendència del moment. També es publicaran nous continguts cada quinze dies al seu entorn digital. Coherent amb aquesta idea, Mango deixarà d'imprimir el catàleg en suport paper, del qual se'n distribuïen 22 milions de còpies cada any. A canvi es potenciarà una comunicació centrada en els canals digitals, el web, el sistema RSS i les aplicacions. La venda a través d'internet suposa un 10% de la facturació total de la companyia. Mango disposa actualment de més de 2.700 establiments a 109 països. L'any 2014 va facturar 2.017 milions d'euros, un 9,3% més que l'any anterior, amb un Ebitda (beneficis abans d'impostos) de 223 milions.


La Guàrdia Urbana de Lleida ha detingut aquest divendres a la matinada un home de 46 anys, nascut a Romania i veí de la capital del Segrià, després que, presumptament, hagués agredit la seva parella. La víctima, de 19 anys, nacionalitat espanyola i resident a la ciutat. Els fets van tenir lloc a un quart de cinc de la matinada, quan dues patrulles del cos es van desplaçar a l'Avinguda Llibertat després de rebre diverses trucades que alertaven dels crits d'auxili d'una noia. En arribar, la jove els va informar que durant la tarda del dijous havia estat agredida i amenaçada per la seva parella sentimental. La noia, que presentava diverses lesions lleus, va ser atesa al mateix lloc pels serveis sanitaris.  Els agents van localitzar i detenir l'home al domicili de la parella, el qual està acusat d'un delicte de maltractament en l'àmbit de la llar i per amenaces.

Summary: Detingut per maltractar i amenaçar la seva parella a Lleida


L'escriptor Carlos Zanón serà el nou comissari del BCNegra, en substitució de Paco Camarasa, que ha estat al capdavant del festival literari de novel·la negra de Barcelona les darreres 12 edicions, segons ha explicat l'Institut de Cultura de Barcelona (ICUB) en un comunicat. Amb aquest relleu, "BCNegra tindrà mira d'autor", tal com ha expressat el tinent d'alcaldia d'Empresa, Cultura i Innovació, Jaume Collboni. Carlos Zanón (Barcelona, 1 de maig del 1966) és autor de novel·les com 'No llames a casa' o 'Yo fui Johnny Thunders', Premi Dashiell Hammett 2015. És també poeta i col·labora com a articulista, crític musical i literari en diferents mitjans. Recentment ha acceptat l’encàrrec de donar continuïtat literària al detectiu Pepe Carvalho.

Summary: Carlos Zanón serà el nou comissari del festival literari BCNegra


El Govern i Metges de Catalunya han arribat a un acord i el sindicat ha desconvocat la vaga de facultatius a l'atenció primària de l'ICS després de quatre dies d'aturada. L'acord l'ha anunciat el conseller de Treball, Chakir El Homrani, després que l'ICS i el sindicat hagin celebrat una reunió al Departament de Treball aquest dijous al vespre i de les trobades discretes que les parts han mantingut durant les últimes hores. El pacte suposa desconvocar la vaga a l'atenció primària de l'ICS, però no a la sanitat concertada, on Metges de Catalunya manté per demà el cinquè dia d'aturada.

Summary: Salut i Metges de Catalunya tanquen un acord que permet desconvocar la vaga de facultatius a l'atenció primària de l'ICS


El president de la Generalitat, Carles Puigdemont, ha assegurat a la tradicional carta que el cap de l'executiu envia als treballadors públics amb motiu de Sant Jordi que "Catalunya està en procés de transició cap a un estat propi, que ens permeti decidir i viure millor, però també transició per superar una crisi econòmica i els seus efectes socials que encara duren". En aquest sentit, Puigdemont ha afirmat que "Catalunya serà el que els catalans vulguin ser, i per això comptem amb les idees, les energies i les esperances de tothom". El president ha aprofitat la missiva per desitjar als treballadors un "feliç Sant Jordi" i per agrair-los la seva tasca. "Tenim una administració per la qual ens podem sentir orgullosos, que respon a les necessitats de la ciutadania d'aquest país, que fa bé les coses, i això és així perquè està integrada per treballadors públics preparats, compromesos i responsables", ha subratllat Puigdemont. A la carta difosa aquest dijous, Puigdemont ha aprofitat per agrair la feina als servidors públics perquè, a parer seu, amb el seu esforç ajuden a "tirar endavant aquest país". Segons el president, la Diada de Sant Jordi és "un d'aquells moments en què el país mostra la seva veritable ànima". "Un dia de sortir al carrer, passejar, regalar, compartir i demostrar la profunda estima que tenim per la cultura i per la nostra identitat", ha conclòs.

Summary: Puigdemont envia una carta als treballadors públics amb motiu de Sant Jordi: "Catalunya està en procés de transició"


Els socialistes consideren un "gravíssim error" vincular el suport als pressupostos generals de l'Estat amb la situació judicial dels líders empresonats. El primer secretari del PSC, Miquel Iceta, ha respost així a l'anunci del President, Quim Torra, de no votar a favor dels comptes de l'any vinent. Després d'apel·lar a la independència dels jutges, el dirigent socialista ha argumentat que és prematur parlar del resultat d'un judici que no encara s'ha celebrat i ha recordat la "presumpció d'innocència" dels polítics processats. Iceta ha acompanyat la portaveu del PSOE al Congrés, Adriana Lastra, a la presentació del candidat a les municipals per Tortosa. Lastra s'ha mostrat convençuda que els comptes tiraran endavant i ha exigit a PP i Ciutadans la mateixa "lleialtat amb l'Estat" que els socialistes van mostrar quan estaven a l'oposició. "És un gravíssim error lligar el vot dels pressupostos a un judici que no s'ha celebrat. No només ho diem nosaltres: fins i tot alguna de les persones que està en presó preventiva ho ha dit en un article. És un error barrejar naps amb cols. Altra cosa és que els independentistes tenen tot el dret del món a fer la negociació que tinguin per pertinent. Però que no lliguin una cosa amb l'altra perquè no tenen res a veure", ha declarat Iceta des de la tribuna d'oradors durant l'acte de presentació d'Enric Roig, que repeteix com a l'alcaldia de Tortosa a les eleccions del pròxim mes de maig. Tot i la presència de Lastra, que també és vicesecretària general del PSOE, el primer secretari dels socialistes catalans ha estat l'encarregat de respondre a Torra i als partits independentistes, que aquest divendres donaven per finalitzat qualsevol tipus de suport al govern de Pedro Sánchez després que es fessin públiques les peticions de pena de Fiscalia i l'Advocacia de l'Estat per als líder independentistes a la presó.  Iceta, que ha reivindicat la separació de poders i la independència judicial –"un govern no pot decidir qui va i qui no a la presó, no li pot dir a la fiscalia com aquest em cau bé, tracta'l bé", ha exemplificat- considera "tan absurd pretendre que aquí no va passar res com que la solució d'això seran llargs anys de presó". En aquest context, ha dit que seran els jutges qui prenguin les decisions quan es produeixi el judici: "ara es donen per fetes coses que em saben molt de greu, entre d'altres, que les persones que seran sotmeses a aquest judici gaudeixen de la presumpció d'innocència". "Els que volen escriure el final de la història abans que s'hagi començat el capítol fan un error molt absurd", ha insistit. Al marge d'aquests arguments, el també portaveu socialista al Parlament ha volgut posar l'accent en el vessant social i en els teòrics beneficiaris de l'aprovació dels comptes estatals, entre els quals, ha assegurat "els 7,5 milions de catalans" i el mateix Govern. "La Generalitat tindrà 2.200 milions d'euros més per les polítiques públiques que té encomanades. Votar no implicar dir que no volem que tingui més recursos. Que això ho diguin alguns que nit i dia es posen el país a la boca i el benefici del país i els catalans a la boca és, com a mínim, un contrasentit", ha adduït, desgranant mesures com l'increment del salari mínim interprofessional a 900 euros o la cobertura sanitària universal. L'esmentat component social dels comptes estatals és el gran argument que ha emprat Lastra en el seu discurs, carregat de referències a la justícia social, la redistribució de la riquesa i la construcció d'una "societat igualitària". "Per això volem tirar endavant els pressupostos generals de l'Estat. Són els que els espanyols i els catalans necessiten", ha assegurat. Lastra exigeix "lleialtat amb l'Estat" a PP i C's La portaveu socialista al Congrés no ha fet pràcticament cap referència directa a l'anunci de Torra. Sí, però, que ha carregat contra PP i C's a l'oposició, als quals ha demanat lleialtat "amb l'Estat". "Complirem 140 anys per alguna cosa: perquè som un partit d'estat i sempre ens hem comportat com a país d'estat. Demano a la dreta blau i taronja que està al Congrés, a Pablo Casado i Albert Rivera, lleialtat amb l'Estat. Que al govern el critiquin com vulguin, però que siguin lleials a l'Estat, almenys tant com ho va ser el Partit Socialista quan estava a l'oposició", ha reclamat.  Lastra ha acusat a aquests partits de difondre acusacions contra l'executiu de Sánchez que són "falsedats" i "injustes". Tot plegat ho atribueix a la "sobreactuació" de les formacions conservadores que tracten el PSOE, ha assegurat, "com a usurpadors" d'un poder que entenen com a propietat seva.

Summary: Els socialistes demanen als partits independentistes que no vinculin les decisions judicials al suport als pressupostos


La comissió de Governació, Administracions Públiques i Habitatge nomenarà el proper 29 de març la ponència que ha d'elaborar la proposició de llei de règim jurídic català. El dia 31 serà la comissió de Treball la que faci el mateix amb la proposició de llei de protecció social. Abans d'acabar el mes de març, doncs, s'hauran nomenat els ponents de les tres llei de 'desconnexió', ja que la comissió d'Economia ja ho va fer dijous passat amb la de l'administració tributària. JxSí i la CUP seran els únics grups que formin part d'aquestes teòriques ponències conjuntes, perquè l'oposició ha decidit no participar-hi.  Roger Torrent i Maria Senserrich (JxSí) compartiran pla de treball amb Eulàlia Reguant i Anna Gabriel (CUP) en la ponència de l'administració tributària. En la de règim jurídic ho faran Lluís Corominas  i Marta Rovira (JxSí) amb Benet Salellas i Gabriela Serra (CUP), i en la de protecció social Mireia Vehí i Albert Botran (CUP) amb Chakir el Homrani i Natàlia Figueras (JxSí). La constitució de les ponències no està garantida. El TC hi té un ull fixat. D'una banda, perquè C's i PSC han presentat recurs d'empara en entendre que es vulnera el dret de participació dels diputats, amb la creació de les ponències conjuntes quan la major part dels grups en rebutja la creació. De l'altra, perquè el govern espanyol ja ha anunciat que demanarà a l'Alt Tribunal que obri un incident d'execució de sentència perquè entenen que les tres lleis de 'desconnexió' emanen de la resolució del passat 9 de novembre, suspesa pel propi TC.

Summary: El Parlament nomenarà els ponents de la llei de règim jurídic i de la de protecció social els propers 29 i 31 de març


El president del Parlament, Roger Torrent, té previst presentar una proposta de reactivació de l'activitat parlamentària a la reunió de la Mesa de la setmana vinent. Segons fonts parlamentàries, la represa de l'activitat estaria adaptada a les noves mesures sanitàries per la crisi del coronavirus. D'altra banda, a la reunió de la Mesa d'aquest dimarts també s'ha tractat la petició del vicepresident primer de l'òrgan, Josep Costa, per deixar de compartir les competències de gestió econòmica amb el representant de Ciutadans. Torrent ha proposat que a partir d'ara la gestió sigui col·legiada entre tots els membres de la Mesa per garantir "el bon govern" i "evitar noves disfuncions". S'ha acordat parlar-ne i prendre una decisió properament. Aquesta petició per part de Costa arriba després que en la trobada de la setmana passada el vicepresident primer es deixés el micròfon obert mentre parlava amb Joan García (membre de la Mesa de Cs amb qui comparteix la gestió econòmica), per intentar evitar una fotografia del president del Parlament entregant al vicepresident del Govern, Pere Aragonès, el donatiu de 2 MEUR per pal·liar els efectes del coronavirus.

Summary: Torrent presentarà una proposta de reactivació de l'activitat parlamentària a la reunió de la Mesa de la setmana vinent


El president del Parlament, Roger Torrent, ha lamentat que dins l'independentisme es fa servir la repressió "per erosionar el soci" i ha advertit que això el "limita i empetiteix". Així s'ha expressat en una entrevista a 'El Periódico', on ha assenyalat que cal "tenir clar" qui és l'adversari, que per a ell "no és el soci sinó l'Estat". Paral·lelament, Torrent ha dit en una entrevista TVE que de cara a la propera legislatura caldrà aparcar "les dinàmiques de competició" i la tendència a "desgastar-se els uns als altres", i canviar-ho per cooperació. En aquesta mateixa entrevista el president de la cambra s'ha mostrat convençut que l'independentisme podrà consensuar una resposta a la possible inhabilitació del president Quim Torra. "Estic convençut que hi serà, per responsabilitat política i institucional. Hem de fer front a la duresa del moment amb unes institucions fortes i cohesionades", ha dit. En aquest sentit, ha confiat que hi haurà "acords polítics" i que els partits s'hauran d'adreçar als ciutadans "per explicar bé" el rumb.

Summary: Torrent lamenta que es fa servir la repressió "per erosionar el soci" i vol aparcar "les dinàmiques de competició"


Pedro Sánchez es reunirà dimarts amb Pablo Casado per demanar-li que el PP s'abstingui en el debat d'investidura que tindrà lloc el 22 de juliol, segons han informat fonts socialistes. El president en funcions del govern espanyol i secretari general del PSOE es trobarà amb el líder del PP a les cinc de la tarda, i li reclamarà l'abstenció dels conservadors per "facilitar" que Espanya tingui un govern "en plenitud de funcions" el mes de juliol. D'altra banda, les mateixes fonts indiquen que el líder de Ciutadans, Albert Rivera, ha "declinat" assistir a la reunió a la qual l'ha convocat Sánchez "en una falta de decòrum institucional sense precedents".

Summary: Sánchez demanarà dimarts a Casado que s'abstingui en la investidura per "facilitar" que Espanya tingui govern


Discrepàncies en el diagnòstic sobre l'estat mental d'Antonio Alcaraz, l'expolicia de Girona acusat d'assassinar la cunyada i intentar degollar la dona a Caldes de Malavella (Selva) el 28 de maig del 2013. El forenses conclouen que el processat no té cap malaltia mental, diferencia perfectament el bé del mal i era conscient del que feia quan va apunyalar les dues dones davant les filles menors d'edat de la víctima mortal. La resta de perits (la psiquiatra de la presó i psiquiatres i psicòlegs de la defensa) apunten, per contra, que pateix un trastorn dissociatiu. Això va provocar, assenyalen, que no fos capaç d'aturar-se tot i que sabia que el que feia no estava bé. Un altre element que han debatut està relacionat amb la suposada llacuna de memòria que té Alcaraz, que diu no recordar el moment de l'atac. Segons els forenses, es tractaria d'una "amnèsia processal" voluntària, perquè sí que va ser capaç d'explicar-li el fets a la psiquiatra de la presó. (En aquesta actualització s'ha afegit la petició final de pena que fa el fiscal) Els professionals que han avaluat l'estat mental d'Alcaraz per determinar si en el moment dels fets tenia alterades les seves capacitats no es posen d'acord. Tots coincideixen en destacar que es tracta d'una persona molt rígida, que no és capaç d'adaptar-se a canvis no volguts i que això pot desembocar en ira o excés de control cap a les persones del seu entorn. Per als forenses, es tracta només d'una simptomatologia psicològica que fan que la seva personalitat sigui així però en cap cas té conseqüències psiquiàtriques. Segons han detallat durant la quarta jornada del judici, l'acusat no té cap malaltia mental i sap diferenciar perfectament el bé del mal. "Sabia el que es feia", han conclòs.  En aquest sentit, els forenses ressalten que no hi ha cap indici en tota la història clínica de l'expolicia de deliris, al·lucinacions o episodis psicòtics. Tot i que ha rebut tractament farmacològic, els perits asseguren que és perquè ha patit un trastorn ansiós però que això no afecta les seves capacitats volitives i cognitives. La resta de perits discrepen. Segons les seves conclusions, aquesta personalitat de l'expolicia va desencadenar en un trastorn dissociatiu el dia dels fets. Això vol dir, han explicat al judici, que en el moment de perpetrar el crim era conscient que el que estava fent no estava bé però no era capaç de controlar-se. "Sabia què feia, però d'aquí a poder-ho controlar hi ha molt", han detallat. Aquests perits són la psiquiatra que l'ha atès a la presó i un psiquiatre i un psicòleg que han elaborat informes per a la defensa. Segons apunten, a l'episodi dissociatiu s'hi suma un trastorn de la personalitat de tipus paranoide. "Tenia dependència amorosa i un concepte molt estricte de família, no tolerava la situació de ruptura i això el va obcecar", han descrit. Els forenses no hi estan d'acord i inclús han indicat que hi ha pogut haver una intenció de "manipulació" del mateix acusat. "Totes aquestes sensacions estranyes que els hi ha dit que va sentir en el moment dels fets, a nosaltres no ens els va referir i això que el vam avaluar relativament poc temps després dels fets", han exposat.  Un altre element que posen en dubte els forenses és la suposada llacuna de memòria que Alcaraz diu patir. D'entrada, els forenses indicaven que es podia tractar d'un mecanisme del mateix cervell de l'acusat per protegir-se o bé d'una amnèsia fingida per benefici propi. Durant la vista, la psiquiatra de la presó ha explicat que Alcaraz li havia detallat el moment de l'atac i això ha fet sospitar els forenses que es pot tractar d'una "amnèsia processal" voluntària.  Ferides mortals Els forenses també han explicat l'autòpsia de la víctima mortal i les ferides que Alcaraz va infringir a la seva dona quan la va intentar degollar. La cunyada de l'acusat tenia una ferida de degollament al coll de 17 centímetres. Segons els forenses, li va seccionar la caròtida i va morir dessagnada en pocs segons.  La ferida al coll de la seva dona també era mortal, perquè li va seccionar parcialment la vena jugular. Però el fet de taponar la ferida amb la mà i rebre atenció mèdica poc després van permetre salvar-li la vida.  35 anys de presó Al final del judici, el fiscal ha modificat la petició inicial de 43 anys de presó per a Antonio Alcaraz. Inicialment, demanava 20 anys de presó per assassinat, 10 anys per dos delictes de lesions psíquiques (per haver perpetrat el crim davant les dues filles menors d'edat de la víctima) i 13 per una temptativa d'assassinat.  Finalment, ha hagut de modificar perquè entén que no es pot considerar un intent d'assassinat l'agressió de l'expolicia a la seva dona per desistiment voluntari, ell mateix va parar l'atac i la va dur immediatament a l'hospital. Per això, ara demana 5 anys de presó per un delicte de lesions amb instrument  perillós amb les agreujants de parentiu i traïdoria. En total, Alcaraz s'enfronta a 35 anys de presó. El judici ha quedat vist per a sentència.

Summary: ACTUALIZACIÓ:Els forenses conclouen que l'acusat del crim de Caldes no té cap malaltia mental i era conscient del que feia


La consellera diu que la commemoració dels 600 anys de l'arribada del poble gitano és un "cant a la identitat i a la cultura" ACN Barcelona.-Coincidint amb el Dia Internacional del Gitano, la consellera de Treball, Afers Socials i Famílies, Dolors Bassa, ha rebut aquest divendres al matí una delegació de representants de les principals entitats gitanes de Catalunya. Durant l'acte, Bassa ha destacat el paper de les dones gitanes i ha afirmat que han "trencat els estereotips" i que han fet "gran feina". La consellera ha recordat que “enguany aquesta celebració pren un caire molt especial a casa nostra, ja que s’emmarca en la commemoració dels 600 anys de l’arribada del poble gitano a Catalunya”. A més, ha destacat que els actes programats arreu del territori per celebrar aquesta efemèride "són un cant a la identitat, a la cultura, a la història i a la llengua que us són pròpies i són també un agraïment a les aportacions dels gitanos i les gitanes". El Dia Internacional del Poble Gitano commemora el primer congrés gitano internacional, celebrat a Londres el 8 d’abril de 1971, on es van consensuar, entre altres, la bandera del poble gitano, el seu himne i el dia internacional. Un altre dels aspectes que es va parlar en aquell congrés fou l’Holocaust gitano durant el període nazi; de fet, l’himne gitano, el Gelem Gelem, parla sobre aquest funest episodi de la història. Actualment aquesta diada és motiu de celebració i difusió tant de la cultura gitana com de les demandes dels moviments socials gitanos. A ciutats de tot el món, les persones gitanes s’organitzen i realitzen diferents actes; el més conegut l’ofrena florals als rius, on les dones llencen pètals de rosa, que representen simbòlicament el poble gitano i la seva transnacionalitat; i els homes dipositen espelmes en record dels avantpassats, principalment els perseguits i assassinats durant el nazisme. Dins el programa d’activitats de la jornada, el director general d’Acció Cívica i Comunitària, Bernat Valls, participarà aquest matí a l’acte institucional que organitza el Parlament de Catalunya per commemorar aquesta diada.

Summary: Bassa destaca el paper de les dones gitanes a Catalunya i afirma que han "trencat els estereotips"


Els graus de medicina, dret, economia i educació han estat alguns dels estudis que han despertat més interès entre els visitants del Saló de l'Ensenyament, que ha tancat portes aquest diumenge al migdia. Segons un comunicat de Fira de Barcelona, enguany ha incrementat la demanda d'informació sobre els nous estudis tecnològics i digitals com el 'big data', les 'smart cities', el disseny i l'animació de videojocs. Pel que fa a la Formació Professional, els cicles formatius industrials, la robòtica, la sanitat el comerç i en màrqueting han centrat la major part de les consultes dels joves. En aquesta 28a edició, que va començar el dimecres passat, hi ha passat unes 28.000 persones, un 7% més que l'any passat. El Ministeri de Defensa assegura que uns 8.000 visitants han passat pel seu estand. Els serveis d'orientació han atès 12.000 persones als espais habilitats pel Departament d'Ensenyament, la Secretaria d'Universitats i Educaweb. Equips de professionals acreditats, formats per psicòlegs, pedagogs i psicopedagogs, han orientat els joves sobre els millors itineraris acadèmics segons els seus perfils i interessos. En total s'han fet una seixantena de visites guiades amb més de 500 estudiants participants; prop de 90 xerrades informatives i una desena de seminaris per a professors. La xerrada "Les professions en joc", que era una de les novetats d'enguany, ha tingut un gran èxit. La taula rodona, formada per professionals de diversos sectors que han debatut sobre el futur d'algunes feines , juntament amb els tallers i l'espai d'exploració de professions, han tingut una molt bona acollida entre els joves visitants, que han esgotat totes les places disponibles. Entre els mestres, mentrestant, ha despertat molt interès el "kit box", la caixa formada per guies, plantilles, propostes per treballar a l'aula i recursos d'orientació acadèmica. En total s'han recollit més de 200 sol·licituds d'aquest recurs. L'estand de l'exèrcit aplega 8.000 visitants, segons el Ministeri de Defensa Tot i l'aprovació, l'estiu passat, d'una moció al Parlament que s'oposava a la presència de l'exèrcit en els espais educatius, les forces armades han tornat al Saló de l'Ensenyament i ho han fet en un estand de 100 metres quadrats, tres vegades més gran que el 2016. Enguany, segons el Ministeri de Defensa, hi ha passat uns 8.000 visitants que s'han pogut informar sobre l'oferta formativa i laboral dels seus tres exèrcits: armada, aire i terra.

Summary: Creix l'interès pels nous estudis tecnològics i digitals entre els visitants del Saló de l'Ensenyament


El president destituït Carles Puigdemont ja és fora de la presó. El líder de JxCat ha sortit aquest divendres al migdia, després que les autoritats penitenciaries hagin certificat el pagament de la fiança de 75.000 euros imposada pel jutge. Puigdemont ha abandonat el recinte penitenciari de Neumünster després de passar-hi gairebé dues setmanes. El president destituït va ser detingut a Alemanya el 25 de març, mentre viatjava en cotxe direcció a Bèlgica, on volia posar-se a disposició de la justícia belga, i ha dormit 12 dies a la presó. El jutge de Schleswig-Holstein va decidir dijous al vespre decretar la llibertat sota fiança i va rebutjar l'extradició per rebel·lió. Ara, haurà de decidir si procedeix amb la petició d'extradició per malversació de fons.

Summary: Carles Puigdemont surt de la presó de Neumünster


La subhasta d’aquest dimarts capta 4.620 milions d’euros ACN Madrid.-El Tresor ha captat aquest dimarts 4.620 milions d’euros amb lletres a sis i dotze mesos a un interès que continua situant-se en negatiu, tot i que ha pujat molt lleugerament. D’aquests, 4.075,75 milions d’euros han estat títols amb venciment d’aquí un any a un interès que ha passat del -0,302% de l’emissió del passat 7 el març al -0,294% d’aquest dimarts. Pel que fa la ràtio de cobertura ha baixat de l’1,85 de l’anterior subhasta de les mateixes característiques a 1,54. D’altra banda, el Tresor ha adjudicat 545 milions d’euros en lletres a sis mesos i ha passat del tipus mig del -0,392% de l’anterior subhasta, el 7 de març,  al -0,366% d’avui. La demanda ha baixat lleugerament, amb una ràtio de cobertura que ha passat de 5,64 a 5,23. El Tresor s’havia marcat com a objectiu col·locar entre 4.000 i 5.000 milions d’euros.

Summary: Les lletres del Tresor a sis mesos i un any es mantenen a un interès negatiu


La diputada de la CUP Mireia Boya ha avisat al president de la Generalitat, Carles Puigdemont, que "no hi ha declaració retòrica possible davant els dos milions de vots" que van ser "defensats amb el cos l'1 d'octubre". A través del seu compte de Twitter, la cupaire ha considerat que si no es fa una declaració d'independència immediata, això seria "legitimar la violència policial" i rendir-se. Boya ha fet aquestes declaracions després que diversos dirigents hagin parlat d'una mena de declaració d'independència en diferit que es faria efectiva en uns mesos si no hi ha una negociació amb el govern espanyol després d'una mediació internacional. La piulada de la diputada de la CUP arriba quan falten poques hores per la compareixença de Puigdemont per explicar al ple del Parlament com pensa aplicar el resultat del referèndum i on es podria declarar la independència.

Summary: La CUP adverteix a Puigdemont que la declaració d'independència no pot ser "retòrica"


Dues persones han mort en estavellar-se aquest dimecres al migdia a prop de Madrid una avioneta que havia sortit de l'aeròdrom de Sabadell, segons ha confirmat Aena. L'accident s'ha produït, per causes que es deconeixen, poc després de les dues del migdia a la zona del municipi madrileny de Perales, concretament a l'altura del quilòmetre 35 de l'A-3, segons ha indicat el servei d'emergència 112 de la Comunitat de Madrid. La zona de l'accident es troba fora de la zona urbanitzada.

Summary: Dos morts en estavellar-se a prop de Madrid una avioneta procedent de l'aeròdrom de Sabadell


Un nou estudi per detectar els factors de risc que augmenten la possibilitat de patir malalties del cor analitzarà els factors genètics, els hàbits dietètics i d'activitat física i l'elasticitat arterial de 8.000 gironins. Entre maig i desembre, els equips sanitaris del Registre Gironí del Cor (Regicor) examinaran participants de quinze poblacions diferents. Es tracta d'un nou estudi vinculat als que ja han fet durant els 20 anys anteriors i que han servit, per exemple, per elaborar una funció matemàtica que, en base a uns paràmetres de salut, permet detectar si es pot patir una malaltia cardiovascular en un termini de 10 anys. Segons han detallat els experts, l'infart de miocardi afecta 200 homes i 50 dones per cada 100.000 habitants de la demarcació. A més, la detecció precoç és cabdal perquè el 95% dels pacients que arriben a temps a l'hospital sobreviuen. Entre tots els que pateixen aquesta malaltia, un 30% tenen una mort sobtada sense que es pugui fer res salvar-los la vida. Per això, insisteixen que descobrir factors de risc és clau per prevenir la malaltia.

Summary: Analitzen factors genètics, hàbits i elasticitat arterial de 8.000 gironins per detectar risc de patir malalties del cor


El ministre d'Exteriors d'Itàlia, Angelino Alfano, ha assegurat aquest dimarts després del discurs del president de la Generalitat que "és inacceptable una declaració unilateral d'independència catalana". "Tenim confiança en el govern espanyol per garantir els drets de tots els ciutadans", ha afirmat Alfano a Twitter. En declaracions difoses per diversos mitjans italians, el ministre també ha dit que en les últimes setmanes han "convidat repetidament" la Generalitat a "participar en un procés compartit i constructiu amb Madrid" amb "l'objectiu de salvaguardar la unitat" i dialogar "d'acord amb les prerrogatives de la Constitució espanyola".

Summary: El ministre d'Exteriors italià veu "inacceptable" la declaració d'independència


L'exdiputada de CatECP Elisenda Alamany serà la número dos d'Ernest Maragall en la llista d'ERC a les eleccions municipals a Barcelona. Alamany i Maragall ho han oficialitzat aquest divendres, un dia després que se signés l'acord entre la federació de Barcelona d'ERC i la formació Nova-Un nou futur en comú, impulsada per l'exdiputada de CatECP. Després d'anunciar que se suma a la candidatura de Maragall, Alamany, que no descarta deixar l'escó al Parlament, ha remarcat que l'acord amb ERC "suma les realitats del 15-M i de l'11-S" i ha justificat la decisió perquè Catalunya viu un "moment excepcional en el qual cal estar a l'altura". Al seu torn, Maragall ha subratllat que l'acord mostra que estan "construint" un "espai progressista i sobiranista amb màxima ambició".

Summary: Elisenda Alamany serà la número dos d'Ernest Maragall en la llista d'ERC a Barcelona


La Guàrdia Civil ha decomissat 1,8 quilos de marihuana d'una associació cannàbica de Sant Carles de la Ràpita (Montsià) i ha detingut un dels seus membres per presumpte tràfic de drogues. L'institut armat va obrir una investigació arran les queixes veïnals. Després de detectar un "elevat i inusual" moviment de persones que acudien al local de l'entitat i s'hi estaven durant un breu interval de temps, la Guàrdia Civil assegura haver constatat que una persona de l'Associació es dedicava a vendre marihuana al seu interior. Els compradors identificats pels agents haurien declarat que creien que es tractava d'un acte legal, atès que l'entitat estava autoritzada. Arran la detenció, la Guàrdia Civil va efectuar un escorcoll del local de l'Associació durat el qual van ser intervinguts, a banda dels 1,8 quilos de marihuana, bàscules de precisió, bosses per a les dosis i documentació considerada d'interès per a la investigació. El detingut i el material van ser posats a disposició del jutjat d'instrucció número tres d'Amposta. Segons argumenta l'institut armat en el seu comunicat, les associacions cannàbiques "estan autoritzades per difondre informació relativa al consum de cànnabis, promoure el debat social i, en definitiva, per a parlar sobre la marihuana i els seus derivats".

Summary: Decomissen prop de dos quilos de marihuana d'una associació cannàbica de Sant Carles de la Ràpita


El vicepresident primer de la Mesa del Parlament, Josep Costa, ha assegurat que no és una "coincidència desafortunada" que la fiscalia mantingui la rebel·lió i la petició de penes de fins a 25 anys i l'advocacia de l'Estat no es mogui de la sedició pels presos de l'1-O després de fer-se públic l'informe de l'ONU. En declaracions als mitjans, Costa ha afirmat que tot plegat demostra el "distanciament" de l'estat espanyol respecte els drets humans, la democràcia i les llibertats. El també diputat de JxCat ha criticat que es posi en "contradicció" la comprensió internacional dels drets civils i polítics, la llibertat ideològica, el dret a la manifestació i a la reunió amb la "persecució judicial" a desenes de persones "per l'exercici dels drets fonamentals". "Confirma la deriva autoritària de l'estat i el distanciament rotund entre la comunitat de drets humans internacional i els drets humans", ha apuntat.

Summary: JxCat diu que la petició de penes i l'informe de la ONU demostren el "distanciament" de l'Estat amb els drets humans


El president de la Generalitat, Carles Puigdemont, ha proposat la llista de 8 persones que formaran part de l’equip coordinador del nou Pacte Nacional pel Referèndum. La llista està encapçalada per l’exdiputat del PSC i líder d’Avancem, Joan Ignasi Elena, en funcions de portaveu i també en formen part els exdiputats d'ICV Jaume Bosch i Francesc Pané; l'exregidora de Ciutat Vella Itziar González; l'exconsellera d'Ensenyament Carme Laura Gil, l'exdiputada d'ERC Carme Porta; l'exdiputada del PSC i exalcaldessa de Badalona Maite Arqué i Francesc de Dalmases, director de la revista 'Catalan International View'. Un dels acords en el marc de la cimera pel referèndum que aplega Govern, partits, agents econòmics i socials és impulsar una campanya a favor d’un referèndum pactat amb l’Estat, que també comptarà amb accions internacionals.

Summary: Puigdemont proposa 8 noms per l’equip coordinador del Pacte Nacional pel Referèndum


La contaminació de l'aigua superficial del Besòs que va provocar l'incendi de l'empresa Ditecsa de Montornès el desembre passat "pràcticament ha desaparegut". Així ho indiquen els anàlisis que l'ACA va recollir el mes de gener i que s'emmarquen en el pla de xoc per avaluar l'impacte d'aquest incendi en el riu a mitjà i llarg termini. Tot i això, els estudis també han revelat que els pous subterranis d'ús industrial propers a l'empresa contenent restes de dissolvent. Per aquest motiu, l'ACA intensificarà les prospeccions en aquests punts. Les dades s'han presentat en una reunió que el departament de Territori, l'ACA i el Consorci del Besòs Tordera han celebrat aquest dimarts i on també hi han participat els municipis afectats. El pla de xoc que es va posar en marxa l'endemà de l'incendi per fer uns seguiment de l'evolució de l'entorn del riu i del seu ecosistema, ha permès recollir mostres de l'aigua en tres moments diferents. Aquestes prospeccions s'han fet en tretze punts de control: quatre en el riu, sis en pous, dos al mar i un a la sortida de la depuradora de Montornès.   Els anàlisis han determinat que tot i que les concentracions de compostos dissolvents volàtils que van ser molt elevades el dia de l'abocament, de 10 a 100 vegades per sobre dels valors permesos, s'han anat rebaixant considerablement.  La setmana del 18 de desembre les concentracions s'havien reduït de l'ordre de deu vegades per sota dels llindars regulats, i el mes de gener de 2020 únicament s'hi van detectar alguns compostos volàtils, però en nivells pràcticament residuals.  La previsió és que la darrera tanda d'inspeccions, previstes pel mes d'abril, permeti verificar l'eliminació de la contaminació química al riu. Tot i les dades positives pel que fa a l'aigua superficial, aquests anàlisis han revelat un increment de tetrahidrofuran, una tipologia de dissolvent, en els pous més propers a la zona de l'incendi.  El conseller de Territori i Sostenibilitat, Damià Calvet, ha explicat que "les aigües superficials tenen una interacció molt immediata amb el que passa al seu voltant". Per aquest motiu, explica, l'impacte en un primer moment va ser elevat. Alhora ha apuntat que el pas del temporal Glòria va ajudar a netejar els sediments.  Per contra, ha comentat que "les aigües subterrànies tenen un comportament més lent" i ha indicat que el Govern vol avaluar l'afectació que s'ha detectat amb més precisió. Per això, ha anunciat que l'ACA incrementarà la campanya de prospeccions prevista en el pla de xoc per fer un seguiment més acurat d'aquestes zones.  Descontaminació de sòls i aigües per part de l'empresa Per altra banda, l'Oficina de Gestió Ambiental Unificada de Barcelona ha enviat un requeriment a l'empresa perquè presenti i executiu amb caràcter urgent un pla de descontaminació dels sòls i de les aigües al voltant de les seves instal·lacions. El conseller ha detallat que haurà d'extreure, netejar, filtrar i retornar l'aigua al medi en bones condicions. Alhora, ha avançat que la companyia ja ha demanat els permisos pertinents per iniciar aquesta intervenció.  L'impacte més immediat del vessament sobre el riu va ser, la mortaldat de fins el 70% de la fauna piscícola en el tram comprès entre Montornès i la desembocadura. Els trams aigües amunt mostren entre cinc i sis espècies de peixos i, en canvi, en el tram de riu més proper al lloc de l'incident actualment només es detecta una espècie, el llopet de riu. Aigües avall de l'afecció, el nombre d'espècies es manté bastant semblant al que hi havia prèviament, tot i que la densitat d'individus es va reduir entre un 60 i un 80% fruit del vessament. "Volem recuperar la funcionalitat del riu el més ràpid possible", ha explicat Calvet que ha dit que es treballarà per construir una infraestructura verda que permeti "renaturalitzar el riu i recuperar tota la seva capacitat d'acollir biodiversitat".  Ara caldrà esperar els estudis programats per al mes d'abril per poder corroborar la recuperació de les poblacions de peixos al riu, ja que s'han detectat moderades concentracions de marcadors d'estrès fisiològic que poden condicionar aquesta recuperació.

Summary: La contaminació de l'aigua superficial del Besòs a causa de l'incendi de Montornès "pràcticament ha desaparegut"


El tractat materialitza el compromís de les companyies pel respecte al medi ambient i pel compliment de les normatives ACN Igualada.-La Unió Empresarial de l'Anoia ha capitanejat el primer codi ètic del sector químic a Catalunya. El tractat, que compta amb la complicitat de les empreses de la comarca associades, busca mostrar el compromís del col·lectiu pel que fa al respecte al medi ambient i al compliment de les normatives, entre altres aspectes. Només a l'Anoia, hi ha prop de 35 empreses del sector. "Volem demostrar que les coses ben fetes no són perilloses, però que cal que ens comprometem a fer-les bé", ha justificat Joan Mateu, portaveu de la UEA Química, tot remarcant que aquesta sinergia vol trencar amb els estereotips i millorar la imatge d'aquesta indústria.

Summary: Empreses químiques de l'Anoia impulsen el primer codi ètic del sector a Catalunya


El Departament de Territori i Sostenibilitat revisarà els sòls pendents d'urbanitzar a la Costa Brava per intentar aturar la construcció de noves urbanitzacions. El secretari d'Hàbitat Urbà i Territori, Agustí Serra, s'ha reunit aquest divendres amb alcaldes i regidors dels 22 municipis del litoral per anunciar que preveuen aprovar el primer trimestre del 2019 l'avançament del Pla Director Urbanístic (PDU) de revisió de sectors no sostenibles. A partir d'aquell moment, a més, suspendran temporalment la concessió de llicències de construcció fins que la nova eina de planificació urbanística estigui operativa. El Departament avaluarà 142 sectors en sòl urbanitzable i 49 en sòls urbans no consolidats, que suposarien construir uns 30.000 nous habitatges, amb la intenció d'analitzar si es pot impedir que es desenvolupin. Serra ha afirmat que seran "valents" però actuaran amb "seguretat jurídica" per evitar fer front a indemnitzacions elevades a propietaris amb drets adquirits.  Diversos projectes per desenvolupar urbanitzacions pendents a la Costa Brava han despertat l'oposició frontal d'entitats ecologistes que insten a aturar un model urbanístic "agressius" amb el territori. Aquest divendres, Serra s'ha reunit amb alcaldes i regidors dels 22 municipis del litoral per presentar l'embrió de la nova eina urbanística que el Departament està desenvolupant per revisar el planejament urbanístic i avaluar si es pot evitar que s'acabin construint.  Segons ha explicat Serra, durant el primer trimestre del 2019 preveuen aprovar l'avanç del Pla Director Urbanístic (PDU) de revisió de sectors no sostenibles. El que preveu aquest pla és analitzar 142 sectors pendents de construir en sòl urbanitzable i 49 en sòl urbà no consolidat on, segons el planejament actual, s'hi podria acabar construir. Aquests terrenys afecten una superfície de 1.300 hectàrees que podrien suposar la construcció de fins a 30.000 nous habitatges potencials. L'objectiu del pla director és posar la lupa a cada municipi i analitzar en quins casos poden desclassificar els sòls per evitar que s'hi acabi construint. "Val a dir que serem valents, allà on puguem actuar actuarem", ha afirmat el secretari d'Hàbitat Urbà. El Departament assenyala que la prioritat serà impedir que es desenvolupin sectors que tinguin "factors d'insostenibilitat" per diferents motius: l'impacte paisatgístic, la llunyania dels nuclis urbans, la baixa densitat, la desproporció amb el teixit urbà o que es projecti en terrenys inadequats per la seva orografia. Tot i això, Serra afegeix que una de les màximes preocupacions serà actuar amb "seguretat jurídica". Alguns d'aquests terrenys, per exemple, tenen propietaris amb drets adquirits i impedir ara que s'hi pugui construir en un futur podria suposar fer front a indemnitzacions elevades, ha subratllat Serra. "És un procés que s'ha de fer de forma molt rigorosa perquè no podem posar en perill les arques públiques municipals i, en el moment que el pla director entri en funcionament, les de la mateixa Generalitat", ha indicat.  Tot i que busquin evitar demandes judicials o pagar indemnitzacions elevades, Serra no descarta que es plantegin comprar terrenys o pactar indemnitzacions en zones considerades d'alt valor paisatgístic o natural.  L'aprovació de l'avançament del pla director implicarà, automàticament, que suspenguin la concessió de llicències urbanístiques. "Quedaran congelades durant un any mentre s'acaba d'elaborar el pla", ha exposat Serra. Això suposarà, a la pràctica, impedir que es comenci a construir en terrenys que encara estan pendents d'anàlisi.  Algunes no es podran aturar El secretari d'Hàbitat Urbà i Territori ha admès, però, que alguns dels projectes que han despertat l'oposició d'entitats ecologistes i del territori no es podran aturar. "Alguns ja estan en procés pràcticament d'urbanització", ha exposat. En els casos on no es pugui desclassificar el sòl per evitar la construcció, Serra ha detallat que "l'operativa" del Departament serà intentar modificar les previsions inicials de construcció per establir criteris per reduir l'impacte.  Agustí Serra ha afirmat que tot just comencen a analitzar els sectors i que encara és aviat per saber quines conseqüències pot tenir el pla director en les urbanitzacions polèmiques, com  el desenvolupament de la urbanització Aiguafreda de Begur (Baix Empordà) on s'hi projecten 260 habitatges i tres hotels nous, la construcció de 40 cases a primera línia de mar a Llançà (Alt Empordà) o la urbanització de Sa Guarda a Cadaqués (Alt Empordà), on s'hi preveuen 104 cases i un hotel de luxe.  "Òbviament alguns dels projectes denunciats pels ecologistes entraran en el pla, però estem en el procés de treball i seria molt aventurar dir quins seran i què s'hi podrà fer", ha concretat. Agustí Serra ha assegurat que l'objectiu del Departament és treballar colze a colze tant amb els ajuntaments com amb les entitats del territori.  El secretari d'Hàbitat Urbà destaca que l'objectiu principal és revertir les conseqüències de la planificació urbanística dels anys 60, 70 i 80 que ha provocat que a la Costa Brava el 66% dels sòls residencials siguin urbanitzacions de baixa densitat que concentren el 12% de l'edificació.

Summary: Territori revisarà les urbanitzacions pendents de construir a la Costa Brava per intentar aturar-les


Junts per Figueres i Cs s'hi oposen i critiquen l'increment de l'IBI i les taxes municipals ACN Figueres.-L'equip de govern de Figueres (ERC, PSC, Guanyem Figueres i Canviem Figueres) han aprovat provisionalment les ordenances per al 2021 amb els retrets del grups de l'oposició, Junts per Figueres i Cs, que hi han votat en contra. L'alcaldessa, Agnès Lladó, ha defensat l'increment de l'IBI per l'actualització de l'IPC que "no es feia des del 2015" i, tot i que ha admès que era una mesura "impopular", ha dit que calia fer-ho per garantir que Figueres té els serveis que "es mereix". El regidor de Junts per Figueres, Jordi Masquef, ha criticat la decisió i ha demanat que el punt quedés sobre la taula per "buscar solucions imaginatives" i el de Cs, Héctor Amelló, ha presentat una esmena a la totalitat: "És un cop de destral fiscal".  Entre els principals canvis que experimentaran les ordenances, hi ha l'increment de l'IBI. En el cas de l'IBI Urbà passa del  0,794% al 0,846% i en l'IBI rústic, del 0,675% al 0,718%, mentre que l'IBI especial es manté en l'1,30%. Uns increments que se situen per sobre del 6%.

Summary: Figueres aprova les ordenances per al 2021 amb els vots en contra i els retrets de l'oposició


La portaveu del PSC d'Educació, Esther Niubó, ha celebrat que "s'ha imposat el sentit comú" i el govern espanyol "no ha tocat un model que funciona". Niubó ha valorat així el fet que finalment no s'hagi introduït la casella del castellà en la preinscripció escolar i ha afegit que si el govern del PP hagués optat per fer-ho "s'hauria extralimitat com fa poc ja li va dir el Tribunal Constitucional". La diputada ha defensat que el model d'immersió lingüística té un ampli suport social i ha contribuït a la igualtat d'oportunitats. Més enllà de l'àmbit lingüístic, ha lamentat que la preinscripció manté criteris "que generen fenòmens de segregació" com la puntuació addicional per desempatar en el cas de fills d'exalumnes d'un centre i per això ha instat a crear un Govern que reprengui els treballs per un pacte contra la segregació. A més, ha lamentat que no hi hagi menjadors escolars adaptats a les necessitats d'alumnes amb celiaquia.

Summary: El PSC celebra que "s'ha imposat el sentit comú" en no introduir la casella del castellà en la preinscripció


Al conjunt de l'Estat, l'increment ha estat del 9,3% i la xifra se situa en 3,5 milions de persones ACN Barcelona.-La crisi del coronavirus ha fer créixer l'atur registrat un 5,52% aquest març, xifra que suposa un augment de 21.833 persones en relació amb el mes anterior, fins a les 417.047, segons ha informat aquest dijous el Ministeri de Treball. En comparació amb el mateix mes del 2019, el nombre d'aturats ha crescut en 21.307 persones, un 5,38% més. La xifra més alta d'atur registrat fins ara en els últims anys correspon al febrer el 2013, amb 665.176 desocupats. Al conjunt de l'Estat, l'atur va augmentar un 9,31% al març en relació al febrer i la xifra de desocupats es va situar en 3.548.312, fet que suposa un increment de 302.265 treballadors sense feina. Les dades, però, no inclouen encara el gruix d'ERTO presentats per la crisi de la covid-19. En canvi, fins aquest dimecres, el Departament de Treball havia comptabilitzat 76.048 sol·licituds telemàtiques per a presentar un Expedient de Regulació Temporal d'Ocupació (ERTO), que en total afecten 571.363 catalans. D'acord amb aquest recompte, les persones que s'hauran d'acollir a un ERTO a conseqüència de la crisi del covid-19 ja representen el 16,4% de la població ocupada a finals d'any. Comparat amb l'Enquesta de Població Activa, Catalunya va tancar el 2019 amb 405.800 aturats, un 10,1% menys que l'any anterior, segons dades del passat 31 de gener. La pròxima EPA, elaborada per l'INE, es donarà a conèixer el pròxim 28 d'abril. De moment, les xifres més altes corresponen al primer trimestre del 2009, amb 640.700 aturats. Dels 417.047 aturats registrats a Catalunya aquest mes de març, 183.753 eren homes i 233.294 eren dones i, respecte el total, 31.313 tenien menys de 25 anys, dels quals 16.549 eren homes i 17.764 dones, segons les dades del Ministeri de Treball. Per activitats, 8.400 persones eren aturats del sector de la construcció (64 més que el mes passat), 45.056 de la indústria (1.377 més en comparació al febrer), 32.290 de la construcció (+2.552) i 306.358 (+17.620) del sector serveis. En canvi, 29.943 aturats catalans (+220) no disposaven d'un lloc de treball anterior abans d'entrar a les llistes. D'altra banda, 87.146 aturats durant el mes de març eren estrangers, dels quals 4.681 eren de l'àmbit de l'agricultura, 5.490 de la indústria, 8.894 de la construcció,  56.265 del sector serveis i 11.816 no disposaven d'una feina anteriorment. La xifra de contractes cau un 23,3% en un mes La xifra de contractes signats durant el mes de març va patir una caiguda del 23,35%, fins als 181.948, en comparació amb el mes anterior. En xifres absolutes són 55.240. Si es compara amb el mateix mes de l'any passat, el descens és de 72.155 contractes, el què representa un descens del 28,4%. Quant a la tipologia, 30.281 van ser indefinits i 151.667 temporals. Dels indefinits, se'n van signar un 19% menys respecte el febrer, és a dir, un descens de 7.084, mentre que si es compara amb el mateix mes del 2019, van ser 8.268 menys, un 21,45% menys interanual. Pel que fa els contractes temporals, van caure un 24,17% en un mes, és a dir, se'n van signar 48.336, mentre que si es compara en termes interanuals la caiguda va ser del 29,64%, concretament 63.887 menys. Al conjunt de l'Estat, la llista de desocupats es va ampliar en 302.265 persones al març en comparació al febrer, el què suposa un increment del 9,31%. En total, la xifra d'aturats s'enfila fins als 3.548.312 persones. Si es compara amb el mateix mes de l'any passat, el nombre de persones que van incorporar-se a les llistes del SEPE va ser de 293.228 més, és a dir, un augment del 9%.

Summary: L'atur registrat a Catalunya creix en 21.833 persones al març fins a les 417.047 persones, un augment del 5,52%


Òmnium impulsa el manifest 'Amnistia ara!', una nova campanya de la Plataforma Som el 80%. Unes 200 personalitats de l'àmbit polític (exconsellers, expresidents del Parlament i exdiputats), social, cultural i esportiu (com Pep Guardiola) han signat el text que demana l'amnistia per als "represaliats" pel procés, que s'ha presentat aquest dimecres al migdia a l'Arts Santa Mònica (Barcelona). El manifest considera que l'amnistia és "imprescindible" per enfortir el diàleg. El vicepresident d'Òmnium, Marcel Mauri, s'ha dirigit al govern espanyol per asseverar que sense amnistia no hi pot haver "diàleg real". El manifest reclama un procés de negociació "sincera, sense condicions ni renúncies" per pactar una "solució real" al conflicte polític. Els signants del manifest consideren "imprescindible" que s’anul·lin totes les causes obertes arran de la "judicialització" del procés sobiranista. "Cal que el conflicte torni al terreny de la política, d’on no hauria hagut de sortir mai, i s’han de trobar els mecanismes democràtics necessaris perquè els ciutadans de Catalunya puguin decidir lliurement el seu futur polític", sosté el text, que afirma que la via política i la del diàleg és "l’única" que pot resoldre aquesta situació. El text de la Plataforma Som el 80% reclama la "renúncia" de les vies d’excepcionalitat jurídica i processal que posin fi, de manera "definitiva", a tot tipus de "repressió" política. També demana l'amnistia "per a totes les persones perseguides judicialment", i l'obertura d’un procés de negociació "sincera". Comuns i una exalcaldessa del PSC Entre els primers signants del manifest destaquen els expresidents del Parlament Ernest Benach, Núria de Gispert, i Joan Rigol; els exconsellers Joan Manuel Tresserras, Joaquim Nadal, Josep-Lluís Carod-Rovira, Andreu Mas-Colell i Antoni Castells; els exdiputats Xavier Domènech, David Companyon, Joan Ignasi Elena, Eulàlia Reguant, Gabriela Serra, David Fernández, Albano Dante Fachin i Carles Campuzano. També han signat ja el propi Mauri; l'exvicepresident de l'ANC Agustí Alcoberro; l'exalcaldessa de Badalona Maite Arqué (PSC); els cantants i músics Natxo Tarrés, Gerard Quintana, Joan Dausà, Feliu Ventura, Alguer Miquel, l'exregidora Gala Pin (comuns); l'activista Arcadi Oliveras; l'advocat August Gil Matamala i Carla Vall; i l'entrenador de futbol Pep Guardiola.

Summary: Òmnium impulsa un manifest que demana l'amnistia per a tots els "represaliats" pel procés


El número 2 de Democràcia i Llibertat (DL) al Congrés dels Diputats, Carles Campuzano, ha assegurat aquest dimarts al migdia que sense la celebració d’un referèndum a Catalunya “difícilment” hi haurà legislatura, canvi i estabilitat a l’Estat espanyol. A l’entrada de la Junta de Portaveus dels grups parlamentaris, Campuzano ha dit estar “convençut” que la investidura fallida de Pedro Sánchez “té a veure amb un fantasma que recorre la política espanyola que és el referèndum”. El portaveu ha criticat al PSOE per “creure que recuperant l’Estatut, allò que es va fer malament amb la sentència del Tribunal Constitucional es pot resoldre la qüestió catalana”. Campuzano ha explicat, després de ser interpel·lat pels periodistes, que la situació a Catalunya “ha canviat substancialment” i que els catalans “ja no volen un nou Estatut”, sinó “un nou estatus al món”, que ha de passar, assegura, per fer possible el dret a decidir. El portaveu adjunt del grup independentista ha “apel·lat a tots aquells que aspiren al canvi i a l’estabilitat que busquin aquesta sortida democràtica”, que al seu parer, passa per garantir un referèndum que doni veu al poble de Catalunya. Campuzano també ha retret a Pedro Sánchez que “sempre intenti dona resposta a la qüestió catalana sense abordar el dret a decidir”.

Summary: Campuzano diu que sense referèndum “difícilment” hi haurà legislatura i estabilitat


‘El Punt Avui’ tancarà l’oficina de Barcelona aquest febrer. El rotatiu mantindrà la seva seu central a Girona, on es traslladaran alguns treballadors, mentre la resta de la plantilla de Barcelona farà teletreball. El contracte de lloguer venç el dia 28. Paral·lelament, i per afrontar la complicada situació econòmica derivada de la intervenció de la Generalitat, la direcció va presentar un expedient de regulació d’ocupació (ERO) la setmana passada per a 91 treballadors, que les parts negociadores esperen resoldre les properes setmanes amb l’objectiu que la xifra final d’afectats sigui de 45 treballadors, entre els quals hi hauria baixes incentivades i prejubilacions.

Summary: ‘El Punt Avui’ tancarà l’oficina de Barcelona aquest febrer i preveu que l’ERO acabi afectant uns 45 treballadors


La víctima va haver de ser traslladada a l’hospital amb lesions greus a la cara i als ulls ACN Sant Vicenç de Castellet.-Els Mossos d’Esquadra van detenir dijous de la setmana passada dos nois de 21 i 26 anys, de nacionalitat espanyola i veïns de Castellgalí, per agredir un jove de 19 anys de nacionalitat colombiana i veí de Manresa durant la festa major de Sant Vicenç de Castellet. Els fets es remunten a la matinada del 9 de juliol quan un grup de joves van increpar amb comentaris xenòfobs i agredir amb cops puny i puntades de peu  a la víctima, que en aquells moments es trobava amb la seva xicota. Les agressions li van causar lesions de gravetat a la cara i als ulls, motiu pel qual va haver de ser traslladat a un centre hospitalari. Després de passar a disposició judicial, els dos detinguts van quedar en llibertat amb càrrecs. Després dels fets, els Mossos d’Esquadra es van fer càrrec de la investigació i van tenir coneixement que els autors feien comentaris xenòfobs mentre cometien l’agressió. Finalment, gràcies a la col·laboració ciutadana, van identificar plenament els autors i els van detenir. A banda dels dos detinguts, també van denunciar penalment dues persones més que van participar en l’agressió. Els detinguts van passar a disposició judicial per un presumpte delicte de lesions amb l’agreujant de racisme i desordres públics i van quedar en llibertat amb càrrecs.  Paral·lelament, els Mossos van informar del cas a la Fiscalia d’Odi i Discriminació, tal com indiquen els protocols en aquests casos.

Summary: Detenen dos nois per agredir un jove de nacionalitat colombiana durant la festa major de Sant Vicenç de Castellet


La consellera d'Agricultura, Teresa Jordà, ha anunciat aquest dijous noves accions perquè els productors de fruita catalans puguin disposar de liquiditat per fer front a la campanya actual en el context de crisi de preus. Jordà ha avançat que la conselleria està treballant en una línia de crèdits per a circulant que podrien arribar fins a 35.000 euros a través de l'Institut Català de Finances (ICF) i amb l'assumpció de risc del 80% per part del departament. Jordà ha fet l'anunci en el marc del saló Fruit Logística que se celebra a Berlin (Alemanya) on ha mantingut una reunió amb representants del grup Edeka, la major corporació alemanya de supermercats, amb una quota de mercat del 27%, per promoure la venda de fruita catalana. Jordà ha assenyalat que la conselleria està fent "tot i més" per ajudar el sector de la fruita dolça però ha demanat "el mateix compromís" al Ministeri d'Agricultura per fer front a una campanya "difícil" marcada encara pel tancament de fronteres del govern rus als productes agroalimentaris de la Unió Europea que ha provocat excedents de producció i preus baixos.  Teresa Jordà ha fet aquestes declaracions en el marc de Fruit Logística de Berlín, el primer saló mundial de la fruita. La consellera ha visitat els estands catalans i s'ha entrevistat amb alguns productors. Així mateix, una delegació catalana encapçalada per Jordà ha mantingut una reunió amb representants del grup Edeka, la major corporació alemanya de supermercats, amb una quota de mercat del 27%, per promoure la venda de fruita catalana. En l'edició d'enguany de Fruit Logística hi participen 41 empreses catalanes. Més de la meitat, 23 empreses, són productores i exposen sota la marca Catalunya a l'estand de Prodeca. El Departament d'Agricultura i Prodeca donen suport a les empreses en la millora del seu posicionament en els mercats exteriors i en l'establiment de nous contactes comercials. D'aquí que les empreses catalanes participants es presentin a Berlín com a integradores d'un dels mercats de distribució de productes frescos més importants del sud d'Europa i un exemple de producció i treball de qualitat. Pla d'Acció de la Fruita Dolça 2018-2020   El Departament d'Agricultura va impulsar el 2017 el Pla d'Acció de la Fruita Dolça 2018-2020, l'estratègia conjunta acordada amb els diferents agents del sector per superar les dificultats econòmiques causades pel veto rus imposat a les importacions de fruita europea. El Pla consta de 10 mesures amb 32 accions previstes.    Agricultura continua amb la implementació d'aquest pla i entre les accions dutes a terme fins ara destaquen el Pla d'arrencades de fruita de pinyol 2019-2021; l'estudi sobre la cadena de valor del préssec i controls per al compliment de la Llei de la cadena del sector agroalimentari amb la posada en marxa del Cadecat, que realitza inspeccions per comprovar les dades mínimes que han de contenir els contractes agroalimentaris, i la creació de l'Observatori de Preus de Catalunya per donar la màxima transparència informativa sobre la formació de preus agraris.   Per incrementar el consum de fruita, des de la conselleria s'han efectuat accions com ara el Programa de fruita a les escoles, que en el curs 2018-2019 ha beneficiat 262.260 alumnes de 1.100 escoles i la campanya de promoció de la fruita catalana 'Fruita de Catalunya, la teva fruita', en ràdio i xarxes socials, amb una repercussió de tres milions de visitants a Facebook, i 3,2 milions a Instagram.   En l'àmbit de la internacionalització del sector, s'ha creat la Taula d'internacionalització de la fruita dolça es va crear per impulsar l'estudi de nous mercats i accions de promoció. Agricultura també ha elaborat un mapa de varietats de la fruita de pinyol per a l'exportació. Pel que fa a la innovació, el departament va encarregar a la UAB la realització d'un taller-laboratori d'idees per millorar el consum de fruita.     Per vetllar pel compliment de la normativa, Agricultura està elaborant dues guies d'autocontrol de la qualitat i Bones Pràctiques de manipulació de la fruita (de pinyol i de llavor) i ha fet difusió de l'etiquetatge de la fruita en el punt de venda amb una campanya d'inspeccions realitzada en col·laboració amb l'Agència Catalana de Consum.

Summary: Agricultura treballa en una nova línia de crèdits als productors de fruita dolça per fer front a la campanya actual


L’adjunt general al Síndic de Greuges, Jaume Saura, ha recomanat aquest dimarts que el règim d'aïllament penitenciari s'apliqui de forma restrictiva, d'acord amb els criteris establerts pel Tribunal Europeu de Drets Humans (TEDH). Concretament, manté que l’aplicació hauria de ser “proporcional, degudament justificada, amb plenes garanties i amb control” de la situació de la persona sotmesa a la mesura. La manca d’algun d’aquests elements, s’apunta des de la Sindicatura, equival a “maltractament o tracte inhumà o degradant”. Saura ha comparegut aquest dimarts 16 de maig davant del Grup de Treball del Parlament sobre el Règim d'Aïllament dels Departaments Especials de Règim Tancat. En el marc de la reunió, l’adjunt al Síndic s’ha fet ressò de les recomanacions efectuades pel Mecanisme Català de Prevenció de la Tortura en l'últim informe anual corresponent a l'any 2016. També ha fet esment de la jurisprudència del Tribunal Europeu de Drets Humans que en cap cas condemna per se els règims d’aïllament, excepte si suposen una incomunicació sensorial i social completa. L’aïllament penitenciari pot al·ludir a diverses situacions, com ara la classificació en primer grau penitenciari (en les seves diferents fases), l’aplicació d’una sanció o la imposició d’un mitjà coercitiu. L’informe del Mecanisme Català de Prevenció de la Tortura només se centra en la primera d’aquestes situacions, que és la que es pot perllongar durant un termini més llarg (fins a sis mesos) i, “per tant, pot tenir una afectació més greu en el dret a la rehabilitació i la reinserció social, a banda de restringir altres drets”. En aquest marc, i com a resultat de les visites realitzades a centres penitenciaris al llarg dels darrers anys, enguany el Mecanisme ha incidit especialment en les condicions i les mesures relacionades amb el règim d'aïllament a les presons catalanes. Després d'analitzar les dades de 2016, s'ha constatat que el percentatge d’interns classificats en primer grau de tractament penitenciari es manté constant, entre l'1,8% i el 2% del total de la població reclusa, un percentatge que al llarg de 2017 fins i tot ha disminuït. El Mecanisme és partidari de restringir l'aïllament a situacions disruptives o d’inadaptació “que estiguin fonamentades de manera absolutament rigorosa i individualitzada”, cas a cas, “sense que siguin suficients referències genèriques a la perillositat extrema o inadaptació de l’intern”. Cal acompanyar aquest diagnòstic, s’indica des d’aquest ens, amb dades “precises” que fonamentin l'adopció de la mesura. Un cop feta la classificació en primer grau, i en comparació amb el règim actual, “cal utilitzar el màxim d’hores” que permet el Reglament penitenciari per fer tractament social i terapèutic de l’individu per “minimitzar els riscos de desestructuració personal i psicològica”. D’altra banda, tant el termini de duració del primer grau (sis mesos) com l’obligació de revisar-ne la fase al cap de tres mesos d’haver-se imposat són terminis màxims que l’Administració penitenciària “pot i ha d’escurçar al màxim possible” en funció de la progressió de la persona interna.

Summary: El Síndic recomana limitar l'aïllament penitenciari a casos “justificats i controlats”


El líder del PSOE, Pedro Sánchez, ha comparegut en roda de premsa per anunciar que accepta la "responsabilitat" d'intentar formar govern i que aquest mateix dimecres iniciarà els contactes amb la resta de formacions polítiques per intentar sumar una majoria que garanteixi la seva investidura i un govern de canvi. En una roda de premsa al Congrés després de rebre l'encàrrec de Felip VI perquè se sotmeti a la investidura, ha assegurat que està disposat a "treure Espanya de la situació de bloqueig" i s'ha mostrat "molt conscient" de les "dificultats" de l'encàrrec que ha rebut. Ha volgut traslladar "un missatge de confiança" als ciutadans i ha fixat ja les prioritats sobre les que gravitaran aquestes negociacions. "El nostre objectiu són les polítiques, no les cadires", ha afirmat. Entre aquestes prioritats hi ha la resolució de la qüestió catalana. Ha volgut deixar clar que el PSOE defensarà sempre "la integritat d'Espanya i el respecte a la llei" però s'ha mostrat convençut que cal "posar sobre la taula solucions basades en el diàleg" com "la reforma de la Constitució i avançar en l'Espanya federal". Ha demanat al PP que, si passa a l'oposició, tingui "la mateixa lleialtat que nosaltres hem tingut". "A partir de demà iniciem un camí serè carregat de responsabilitat, principis i generositat", ha dit.

Summary: Sánchez accepta “la responsabilitat” d’intentar formar govern i  dimecres es posarà en contacte amb la resta de forces


El jutge de l’Audiència Nacional, Santiago Pedraz, ha decretat presó incondicional sense fiança per l’ex president de Banesto Mario Conde. El magistrat l’acusa d’haver repatriat almenys 13 milions d’euros procedents de paradisos fiscals com Suïssa. Uns diners que, suposadaament, tenen origen en el “saqueig” de Banesto per el que Conde ja va complir 11 anys de presó. Per aquest motiu la justícia li imputa els delictes de blanqueig de capitals, organització criminal, alçament de bens i vuit delictes més contra la Hisenda pública. Suposadament, l'empresari hauria transferit aquest capital il·lícit des de 1999 a través de diferents empreses "pantalla". El jutge també envia a presó incondicional a l'antic advocat de Conde, Javier de la Vega i decreta arrest domiciliari per la filla, Alejandra Conde. La resta dels quatre detinguts, inclòs el fill de l'empresari han estat posats en llibertat però el jutge els hi ha retirat el passaport i els prohibeix que surtin d'Espanya. Hores abans de conèixer la decisió del jutge, l’advocat de Conde, Ignacio Peláez, ha assegurat que en la seva declaració davant el jutge que l'ex banquer ha negat totes les acusacions. Peláez ha explicat que acreditarà que els diners investigats no provenen del cas “Banesto”, sinó que tenen un origen legal i ha qualificat "d'exagerat" que la fiscalia digués que existeix risc de fuga i de desructció de proves per part de Mario Conde. El magistrat de l’Audiència Nacional, Santiago Pedraz, considera que tant Mario Conde, com Javier de la Vega i la filla de l’empresari, Alejandra Conde, podrien obstaculitzar les investigacions judicials i per això decreta per ells  presó incondicional provisional.  En la interlocutòria, el jutge Pedraz acusa a Mario Conde Conde de repatriar a Espanya 13.062.322 milions d’euros de l’estranger des de 1999 fins el 2014. L’ex president de Banesto hauria utilitzat tres empreses espanyoles “pantalla” i altres societats estrangeres per ingressar a l’Estat espanyol  2.288.048€ en efectiu i altres transferències per valor de 10.774.274€. Unes quantitats que segons el magistrat haurien aparegut en comptes corrents vinculats a Mario Conde.   Tot i que l’auto “constata” que aquesta activitat delictiva que consistia en recuperar aquesta suma de diners d’origen il·lícit  es va realitzar fins el 2014, Pedraz també explica que Conde ha blanquejat capitals “des de almenys 1999 fins l’actualitat”. L’auto del jutge explica que els informes elaborats per la Unitat de Delinqüència Econòmica i Financera (UDEF) de la policia espanyola i la Guàrdia Civil deixen entreveure que Conde va blanquejar aquests 13 milions d’euros provinents del saqueig de Banesto i per el que el condemnat ja va complir un pena d’11 anys de presó. En aquest sentit, la justícia deixa clar que l’empresari encara ha de pagar 14 milions d’euros per la sentència del cas “Banesto” l’any 2002 com a responsabilitat civil. Conde només hauria abonat 11.9 milions d’un total de 26 que la justícia li va imposar. Segons Pedraz, Conde transferia aquests diners a través de  vuit empreses estrangeres ubicades a Suïssa, Regne Unit, Holanda, Luxemburg, Emirats Àrabs i Itàlia a tres societats “pantalla” espanyoles: BARNACLA SL, BLACK ROYAL OAK i OLEIFICIO ESPAÑOL SA. L’ex banquer espanyol podria ser l’administrador d’aquestes empreses. Les altres quatre persones, que també han declarat davant el jutge i entre les que es troba Mario Conde “Júnior", serien testaferros de les tres empreses mencionades anteriorment. La justícia obliga a aquests quatre imputats, que deixa en llibertat, a comparèixer cada setmana davant el jutge i els prohibeix sortir de territori espanyol sense autorització judicial. A més, els hi retira el passaport i els avisa que l’incompliment d’aquestes premisses comportaria “l’immediat ingrés en presó preventiva”.  El magistrat desgrana l’evolució de les transferències des del seu inici l’any 1999 fins el 2014 assenyalant que és el 2013 quan Conde repatria la quantitat més alta de capital: 2.347.622,22€ en contrast amb els 3.000€ inicials que Conde ordena repatriar el 1999. El magistrat de l’Audiència Nacional assegura que, després del mateix Conde, la seva filla, Alejandra Conde, “coordinava” l’estructura de l’organització criminal. L’antic advocat de l’ex president de Banesto, Javier de la Vega, seria una “peça fonamental” de l’entramat empresarial que participaria de manera directa o indirecta en els negocis de la família Conde i que faria de representant de les empreses estrangeres que injecten capitals a les societats relacionades amb l’empresari. Per Alejandra Conde, Pedraz ha decidit decretar arrest domiciliari “degut a la seva situació familiar en relació amb el seu fill”. No obstant, el jutge assegura que la primogènita de Conde no podrà sortir del seu domicili sense autorització judicial tampoc realitzar cap activitat o transacció econòmica.  Pedraz destaca que Conde s’hauria servit de l’empresa BARNACLA per “garantitzar-se un estalvi fiscal molt important en les seves activitats personals” com en el cas d’uns ingressos que l’empresari hauria rebut de la cadena de televisió espanyola, “Intereconomía” on Conde hi col·laborava amb freqüència com a tertulià.

Summary: L'Audiència Nacional decreta presó incondicional per a Mario Conde


Els pagesos de l'avellana de Tarragona han fet una nova tractorada per reclamar, aquesta vegada a l'Estat, que s'implementin ajudes al sector de l'avellana, que ha registrat aquesta campanya una de les pitjors collites dels darrers anys. Convocats per Unió de Pagesos, una trentena de tractors han sortit del Morell i s'han desplaçat fins a la subdelegació del govern espanyol a Tarragona, a la plaça Imperial Tàrraco, que han bloquejat. Els pagesos s'han reunit amb el subdelegat, Joan Sabaté, que s'ha compromès a traslladar les reivindicacions al Ministeri d'Agricultura, que veu "raonables", però alhora ha avisat que els ajuts directes "estan limitats" per la UE. D'altra banda, instarà a fer un control de mercats per comprovar si a la llotja de Reus "hi ha voluntat monopolística o frau en fixar els preus". Les adversitats climatològiques –vent, calor extrema o pluges en temps de collita- han fet que aquesta darrera campanya de l'avellana sigui la pitjor que es recorda, amb només un 30% de la producció mitjana habitual. A més, la devaluació de la moneda turca, gran país productor, ha fet davallar el preu internacional d'aquesta fruita seca i ha arrossegat també els pagesos catalans. "Si la Generalitat posa tot el que pot i veiem que falten tants diners, haurem de fer pressió al govern espanyol", ha explicat el responsable de fruita seca d'Unió de Pagesos, Rafel Español. "No és que ho demanem, és que es necessita", ha defensat Español, que diu que cal que l'administració sigui conscient que, immediatament, cal un pla de xoc de tres anys però que també han de veure que el sector de l'avellana "és viable perquè ho és a França, a Itàlia i a tot arreu". "Com és que nosaltres tenim uns preus més baixos? Haurem de fer pressió perquè el sector pugui tenir les mateixes oportunitats que la resta europeus", ha afegit. Entre les mesures que reclamen els pagesos hi ha la recuperació de l'ajut de 120 euros per hectàrea, l'ajut de mínims de 280 euros per hectàrea durant tres anys, l'adequació dels mòduls de l'IRPF, mesures concretes per als joves incorporats al conreu de l'avellanar i crèdits a interès 0 a tres anys. L'objectiu per al sector és mantenir les hectàrees i recuperar algunes finques. Al Camp de Tarragona queden unes 9.000 hectàrees d'avellaners –a Girona, 1.000 hectàrees-, però aquesta dada pot anar minvant si no s'implementen mesures, segons el sindicat. "Fa pena perquè surts del Morell i veus finques que s'han abandonat aquest any, amb tres o quatre hectàrees i les avellanes per plegar", ha dit Español. D'altra banda, Unió de Pagesos també vol que s'ajudi als joves agricultors acabats de incorporar al sector, i també captar-ne de nous. A la protesta hi ha participat Roser Domene, una jove pagesa de la Selva del Camp que s'ha incorporat al sector de ple des de fa un any, tot i que la seva família s'hi dedica "de tota la vida". Domene ha apuntat que els préstecs a interès zero "serien una gran ajuda" perquè "és bastant difícil començar, sobretot si ets jove i no tens massa cosa" i encara més si coincideix amb una campanya "de les pitjors, amb vent quan tocava i molta pluja". En aquesta línia, ha exigit "voluntat política" per ajudar un sector "oblidat". "Tots hem de menjar i el menjar surt de la terra", ha reivindicat. Després de reunir-se amb els pagesos, Sabaté, que ha afirmat que sent "total simpatia" per les reivindicacions, s'ha compromès a moure fitxa perquè el govern espanyol implementi alguna de les mesures proposades pel sector. Creu que són "raonables" la majoria de punts que reclamen, com els ajuts per hectàrea o l'ajornament d'IRPF. Tot i això, el subdelegat ha recordat que l'Estat es mou "dins del marc de la Unió Europea" i que els ajuts en agricultura estan "limitats". "Anirem fins on es pugui arribar", ha garantit. Pel que fa als preus, "en un moment de crisi important", Sabaté ha emplaçat al govern espanyol i a la Generalitat a actuar amb l'Observatori de Preus –en l'àmbit català- i mitjançant autoritats de la competència –en l'àmbit espanyol. "No sigui cosa que es vulnerin els normes de competència amb polítiques monopolístiques", ha afegit Sabaté, que diu que aquesta és una de les qüestions que més neguiteja el sector de l'avellana. "Si s'evidencia frau a l'hora d'establir preus, s'hauria d'actuar", ha conclòs. Els pagesos ja van celebrar una tractorada a finals de gener. En aquella ocasió, del Morell van anar cap als serveis territorials d'Agricultura a Tarragona, on es van reunir amb el director, Àngel Xifré. En una reunió posterior amb la consellera, el Govern es va comprometre a concedir ajudes extraordinàries per pal·liar la crisi i buscar "ajuts propis" o demanar-ne al govern espanyol. També es va aparaular facilitar una línia de crèdit a través de l'Institut Català de Finances (ICF) als joves que s'han incorporat al sector els darrers cinc anys. Tot plegat, però, està pendent de concretar abans que acabi el mes.

Summary: Els pagesos de l'avellana de Tarragona tornen a treure els tractors al carrer per reclamar a l'Estat ajudes al sector


Mig miler de persones s'han concentrat aquest vespre davant de la subdelegació del govern de l'Estat a Lleida per rebutjar les cinc detencions efectuades aquest dilluns pels Mossos d'Esquadra amb motiu de la protesta convocada, també a la plaça de la Pau, pels Comitès en Defensa de la República (CRD) de Lleida, el dia de la detenció a Alemanya de Carles Puigdemont, el 25 de març passat. Segons la policia, se les acusa de desordres públics i atemptat als agents de l'autoritat i han quedat en llibertat després de declarar a comissaria. Tot i això, des dels CDR afirmen que han estat quatre les persones detingudes aquest dilluns a Lleida, a més d'altres cinc que han estat citades a declarar arran de la concentració del 25 de març a la capital del Segrià. Durant la protesta d'aquest dilluns, els participants han desplegat una pancarta amb el lema "La solidaritat és la nostra millor arma. Totes som CDR". Els Mossos han blindat amb tanques l'accés a la subdelegació per evitar que els assistents poguessin trencar el cordó policial i arribar fins a les portes de l'edifici, tal com va succeir durant la concentració del dia en què es va detenir Puigdemont. Unes 500 persones s'han concentrat a les vuit del vespre davant de la subdelegació del govern espanyol a la capital del Segrià en resposta a les deteccions efectuades aquest dilluns pels Mossos d'Esquadra de persones que van participar en la protesta del 25 de març a Lleida, convocada pels CDR arran de l'arrest a Alemanya de Carles Puigdemont. Els participants han desplegat una gran pancarta amb la inscripció "La solidaritat és la nostra millor arma. Totes som CDR" per mostrar la seva solidaritat amb les persones detingudes aquest dilluns a Lleida i amb les altres que també han estat citades a declarar per la seva participació en la protesta del 25 de març davant de la subdelegació del govern espanyol a la ciutat.   Segons els Mossos d'Esquadra, han estat cinc les persones detingudes aquest dilluns per la seva participació en la concentració a Lleida del dia en què es va detenir Puigdemont. Les cinc han quedat en llibertat després de declarar a la comissaria dels Mossos de Lleida i s'hauran de presentar davant del jutge quan siguin requerides, tal com han informat des del cos policial. Se les acusa de desordres públics i atemptat als agents de l'autoritat. Tot i això, des dels CDR parlen de quatre persones detingudes i d'altres cinc que haurien estat citades a declarar davant la policia arran dels fets del 25 de març davant de la subdelegació del govern de l'Estat a Lleida.  Rebuig a les detencions i demanda per a l'alliberament dels presos i per a la fi del 155 Els concentrats han mostrat cartells amb el lema "Jo soc CDR" i han cridat càntics amb lemes com ara "totes som CDR", "visca la república", "tenim president, fora el 155", "llibertat", "llibertat presos polítics", "fora la justícia espanyola", "fora les forces d'ocupació" i "no teniu prou presons", entre altres. Durant la protesta, s'ha pogut veure també un gran llaç groc, a més d'algunes estelades.  Una representant dels CDR ha estat l'encarrega de llegir el manifest de suport a les persones detingudes de forma "arbitrària" aquest dilluns "per haver sortit al carrer per manifestar-se per una detenció injusta i que avui estan patint la repressió". Des dels Comitès de Defensa de la República de Lleida consideren els arrestos i citacions un nou atac als CDR, cap als drets i les llibertats de les persones que vam decidir no retrocedir després dels cops rebuts l'1-O i que seguim lluitant per una República al servei de totes". "La por no ens desmobilitzarà i aquest tipus d'actuacions només ens reafirmen en la nostra idea que lluitem contra un Estat feixista que reprimeix i empresona als qui lluitem per la veritable democràcia", afegia el manifest.       La concentració, convocada novament pels CDR i que s'ha desenvolupat sense cap incident, ha quedat desconvocada a dos quarts de nou del vespre. L'acte ha comptat amb la participació de representants del PDeCAT, ERC i de la Crida-CUP. Protesta tensa el 25 de març a Lleida per rebutjar la detenció de Puigdemont La protesta convocada pels Comitès de Defensa de la República davant de la subdelegació del govern espanyol a Lleida, el passat 25 de març, va viure escenes de tensió entre els manifestants i els Mossos, que van carregar diverses vegades per evitar que els concentrats poguessin arribar fins a les portes de l'edifici. La mobilització, amb el lema 'Trenquem les cadenes de la repressió', va arribar a congregar unes 3.000 persones, xifra que es va reduir a uns quants centenars quan van començar els enfrontaments amb la policia. Els moments més tensos es van viure quan desenes de concentrats van desbordar el cordó policial per acostar-se a l'entrada de l'edifici, moment en què els Mossos van treure les porres per fer-los retrocedir. Hi va haver diverses persones ferides i un manifestant, un veí de Lleida de 18 anys, va ser evacuat en ambulància ferit al cap, suposadament, per un cop de porra. Durant la protesta es va penjar una estelada i una pancarta demanant la llibertat dels presos polítics a la façana de la seu de l'executiu espanyol a la capital del Segrià, on també es van llençar ous, llaunes i altres objectes.

Summary: Mig miler de persones rebutgen a Lleida les detencions per la protesta del dia de l'arrest de Puigdemont


La primera reunió entre el vicepresident i conseller d'Economia i Hisenda, Pere Aragonès, i la ministra d'Economia, Nadia Calviño, ha durat una hora i ha tingut un to de "cordialitat", tal com han explicat a l'ACN fonts del Departament d'Economia. Per la seva part, fonts del ministeri han valorat com a "molt positiu" el "diàleg" entre les dues administracions, ja que serveix per "resoldre problemes". En la reunió, que ha tingut lloc a Madrid, hi ha hagut un intercanvi de punts de vista sobre la situació general. Les dues parts s'han emplaçat a continuar treballant en futures trobades.   Segons fonts del govern català, Aragonès i Calviño han tractat temes macroeconòmics i el vicepresident ha destacat la "fortalesa" de l'economia catalana. També s'ha parlat de les exportacions i del port com a infraestructura estratègica, així com de l'ecosistema de start-ups de Catalunya.

Summary: "Cordialitat" entre Aragonès i Calviño en la seva primera trobada


Nou universitaris han acceptat aquest dijous penes de sis a dotze mesos de presó per atacar antiavalots dels Mossos d'Esquadra en una manifestació estudiantil el maig del 2017. Els joves s'enfrontaven a penes de fins a quatre anys de presó pels delictes de desordres públics, atemptat a l'autoritat i lesions, però les defenses i la fiscalia han pactat una rebaixa de la condemna, cosa que els permetrà no ingressar a presó. Així, quatre han estat condemnats a un any de presó i 180 euros  de multa per desordres, atemptat i lesions, i hauran d'indemnitzar amb un total de 600 euros els dos agents afectats. Un altre ha estat condemnat a un any de presó per atemptat i desordres, i uns altres quatre a sis mesos només per desordres. Com que no tenen antecedents i estan arrelats, el tribunal els ha suspès l'ingrés a presó amb la condició que no cometin cap delicte durant dos anys. Segons el relat de fets que  han acceptat els acusats, la tarda de l'11 de maig del 2017 l'SEPC va convocar una manifestació d'universitaris a la plaça Universitat de Barcelona per demanar una rebaixa del 30% en les taxes universitàries, la seva gratuïtat  progressiva i l'equiparació dels preus de graus  i màsters. Es van concentrar unes 800 persones que van baixar  pel carrer Pelai, plaça Catalunya i  Fontanella, recorregut durant el qual es van llençar ous de pintura  contra diversos establiments  comercials i contra els mossos d'Esquadra  que protegien El Corte Inglés de la plaça. La manifestació va seguir per la Via Laietana, al final de la qual, davant la Secretaria d'Universitats, van arribar-hi entre 300 i 400 manifestants. Allà hi havia quatre furgonetes dels antiavalots protegint l'edifici, així com diversos agents a peu de carrer. Els concentrats van llençar bengales i pots de fum i es van asseure al mig del carrer. A més, alguns dels manifestants, ara acusats, haurien utilitzat les banderes contra els agents, dos dels quals van patir lesions lleus. En acabar la breu  vista oral,  els joves  han estat aclamats pel centenar de persones  que els esperaven fora de l'edifici, entre els  quals hi havia Roger Español, la candidata de la CUP a Barcelona, Anna Saliente,  i el portaveu d'Ustec, Ramon Font. La portaveu de la plataforma 'La pública a judici', Berta Negre, ha dit que han acceptat amb "contradicció" l'acord per la possible entrada a presó dels seus  companys, i perquè puguin seguir  lluitant per la rebaixa de taxes. A més, ha justificat el pacte perquè "la justícia no és garantista amb els drets de la classe treballadora i els estudiants, davant l'asseguda, la càrrega desmesurada dels Mossos, el trencament d'ossos, els desallotjaments violents, la persecució i repressió del moviment estudiantil".

Summary: Nou universitaris accepten penes fins a un any de presó per lesionar mossos durant una manifestació a Barcelona el 2017


El magistrat emèrit del Suprem, José Antonio Martín Pallín, ha dit que “és insòlit, un desastre i molt desagradable” la reacció del tribunal Suprem amb la sentència sobre l'impost de les hipoteques. En declaracions a Rac1 el magistrat ha admès que "la imatge de la justícia ha quedat tocada" però creu que "tot és corregible" i aposta perquè la reunió del 5 de novembre servirà per "ratificar" una sentència que considera "correctíssima" perquè "la Constitució diu que s'ha de protegir el consumidor". El magistrat ha dit que "segurament la banca, a través fins i tot del govern espanyol, va donar la veu d'alarma" tot i que no ho considera "una pressió". En qualsevol cas, reconeix que és "inqüestionable" que ha quedat "tocada" la imatge de la justícia.  Martín Pallín ha afirmat que el president de la Sala Contenciosa, Luis María Díez-Picazo "va transmetre una imatge lamentable de la justícia" i ha dit que "hauria d'haver estat molt més ponderat i parlar amb els magistrats".  Ha indicat que "el president Carlos Lesmes, que ara sembla que ha dit que només volia mediar, tampoc hauria d'intervenir" perquè "és molt perillós" que ho faci ja que "va donar la sensació que també semblava que es volia posicionar al costat del president Díez-Picazo".

Summary: Un magistrat emèrit del Suprem titlla de "desastre" la reacció del tribunal amb la sentència sobre les hipoteques


El president de la Generalitat Valenciana, Ximo Puig, ha valorat aquest dijous els seus primers cent dies de govern fent "una valoració positiva però sense cap triomfalisme perquè la situació d'aquesta comunitat no mereix cap triomfalisme". Puig ha fet aquesta valoració en ser preguntat per la síndica del PP, Isabel Bonig, durant la primera sessió de control d'aquesta legislatura. El president del Consell ha afegit que s'ha iniciat "el temps de la reparació, la reconstrucció i la nova visibilitat de la societat valenciana" però ha assenyalat que l'important no és la seva valoració sinó "l'avaluació final que faran els ciutadans d'aquí a quatre anys".  El president valencià ha incidit en un nou temps de "reparació a les famílies que han patit un menyspreu permanent, com les víctimes del metro" i ha afegit que el nou Consell ha situat la prioritat en les persones, "reconstruint el dret a l'educació" (amb l'obertura dels menjadors escolars al setembre i amb la gratuïtat dels llibres de text) així com l'ampliació de l'atenció sanitària.  Ximo Puig ha dit que durant aquest temps ha intentat "aixecar l'hipoteca reputacional del país" i ha remarcat l'acord pel finançament signat per tots els grups parlamentaris i els agents socials. Per contra ha dit que el PP "diu una cosa aquí i fa una altra a Madrid" i ha recordat com ha ajornat al Congrés, votant amb Convergència, les esmenes sobre la reforma de l'Estatut valencià, que preveu millor finançament en relació amb el pes poblacional.  Moments abans durant la seva intervenció, la síndica del PP, Isabel Bonig, ha acusat Puig de no tenir projecte i de liderar "un govern incapaç que no fa més que plorar". Bonig ha dit que el Consell practica el "malbaratamenticidi" i ha afegit que compta amb 4 alts càrrecs més que l'anterior executiu.  Fonts de l'executiu han desmentit als mitjans que així sigui, assenyalant que l'actual Consell compta amb 96 alts càrrec mentre que el govern del PP en tenia 97. Així mateix, han indicat que en l'actualitat hi ha 49 treballadors eventuals mentre que durant l'anterior govern eren 79, xifra que representa una reducció del 30%, segons les mateixes fonts.  Durant la seva intervenció, Isabel Bonig ha criticat que la llista d'espera dels dependents "s'ha multiplicat per tres" i que es destrueixen 21 llocs de treball al dia des que Puig governa.  "Per liderar una comunitat i la Generalitat Valenciana es ve plorat, no es plora, s'actua, s'executa i es decideix amb convicció, es creu en aquesta terra i el problema és que vostè no creu en aquesta terra", ha etzibat Bonig.  C's acusa Ximo Puig de "judicialitzar la vida política" D'altra banda, la síndica de Ciutadans, Carolina Punset, ha acusat Puig de tenir com únic projecte la "judicialització" de la vida política. La portaveu de C's ha afegit que el nou Consell fa tantes "promeses electoralistes" que "ni que se'ns aparegués la verge de Fàtima i millorés instantàniament el finançament, vostè fa promeses a tanta velocitat que  ni la Verge de Fàtima li pot seguir el ritme".  La síndica ha preguntat si l'únic pla per aconseguir ingressos és dur Rajoy als tribunals. Punset ha remarcat que hi ha antecedent de recursos d'Andalusia al TC pel finançament que han estat resolts de manera favorable a l'Estat i ha dit que la mitjana de resolució d'aquests recursos són 9 o 10 anys, instant Puig a "no enganyar els ciutadans".  La portaveu ha dit que per millorar els comptes públics cal "eliminar xiringuitos polítics" i ha apuntat a aquesta eliminació "d'infraestructures innecessàries.  El president Ximo Puig ha respost que la seva intenció és dialogar però que no li sembla raonable no haver estat rebut encara pel president espanyol.  "Enganyar la gent és fer creure que eliminant el Consell Jurídic Consultiu se soluciona el problema del finançament", ha dit Puig.  El cap del Consell ha remarcat que el País Valencià té menys funcionaris que la mitjana i ha insistit que la seva prioritat per "seure a dialogar" amb el govern espanyol pel finançament.

Summary: Ximo Puig defineix els 100 dies de govern com l'inici del temps de la reparació, la reconstrucció i la nova visibilitat


Agramunt (Urgell) commemora aquest dissabte els 80 anys del primer dels múltiples bombardejos que va patir la localitat durant la Guerra Civil per part de l'aviació feixista, que va ser el 5 d'abril del 1938 i va causar almenys 16 morts. Per recordar aquell episodi l'Ajuntament ha organitzat una ruta guiada gratuïta per cinc escenaris del conflicte bèl·lic a la localitat, començant pel refugi antiaeri de l'església de Santa Maria. Prèviament, s'ha fet una recreació històrica a la plaça de l'Església on s'han simulat situacions viscudes a la rereguarda com, per exemple, l'atenció sanitària als ferits o les comunicacions dels enginyers amb les tropes. Els actes han comptat amb la participació d'una setantena de persones. Després del refugi de l'església, la ruta ha passat pel camp d'aviació dels Salats, el Pou de Gel, el punt d'observació de la DECA ('Defensa Especial Contra Aeronaves') i el búnquer de transmissions ubicat a Cal Borges.  Segons ha explicat l'historiador local Ramon Bernaus, la capital del Sió va ser bombardejada per l'aviació alemanya i italiana en una vintena d'ocasions entre el 5 d’abril del 1938 i el 12 de gener del 1939, quan van entrar les tropes franquistes. El primer atac va ser el més sagnant perquè va agafar la població desprevinguda. Hi va haver 16 víctimes documentades però, segons testimonis de l'època, es van arribar a enterrar fins a 27 persones. "Els bombardejos per a Agramunt van ser un desastre perquè, a part de les víctimes, el poble va quedar totalment enrunat", explica. Segons Bernaus, hi ha imatges que demostren que a plaça del centre només van quedar dempeus l'església i l'ajuntament, "ja resta va quedar arrasat". "Agramunt va ser molt maltracta da tot i que no estava directament al front sinó a la reraguarda El primer dels bombardejos va ser el més mortífer justament "perquè va agafar els veïns per sorpresa, no havien vist mai avions militars ni sabien que els caurien bombes a sobre i, a més,  no hi  havia refugis", recorda la regidora de Cultura Dolors RIcart. "Cal aprofitar aquest 80è aniversari per fer-ne record i consolidar la memòria històrica". La localitat va patir greus destrosses i alguns dels espais destruïts encara no s'han recuperat.  Abans de començar la ruta guiada, membres del Grup de Recreació HIstòrica 'Ejército de l'Ebro' han fet explicacions als assistents i han simulat escenes de la vida a la reraguarda a la mateixa plaça de l'Església d'Agramunt.

Summary: Agramunt commemora els 80 anys del primer bombardeig de la Guerra Civil amb una ruta guiada i una recreació històrica